Miestne zastupiteľstvo mestskej časti Bratislava-Petržalka

Materiál na rokovanie Miestneho zastupiteľstva
mestskej časti Bratislava-Petržalka konaného
dňa 25.9.2007

Materiál číslo: 75/2007

K bodu:  Návrh úpravy rozpočtu mestskej časti 
               Bratislava-Petržalka na rok 2007       

Predkladá:	Návrh uznesenia:

Marián Miškanin          		Miestne zastupiteľstvo mestskej časti 
prednosta MÚ	Bratislava- Petržalka
		s ch v a ľ u j e  
Prerokované:	 úpravu rozpočtu mestskej časti Bratislava-
                                    	 Petržalka na rok 2007 s príjmami a výdavkami
v miestnej rade 	v čiastke 598 396 tis. Sk          	
dňa 11.9.2007	 s p l n o m o c ň u j e
	 starostu na schvaľovanie úpravy rozpočtu
	Bytového podniku Petržalka do výšky vybraného 
Spracoval:                                                       nájomného
 		                                               	  	
Julián Lukáček                        		
vedúci finančného odd. MÚ 

Návrh

úpravy rozpočtu mestskej časti Bratislava-Petržalka na rok 2007

Na základe prehodnotenia plnenia rozpočtu mestskej časti Bratislava-Petržalka (v ďalšom texte mestská časť) k 30.6.2007, výhľadu hospodárenia do konca roku 2007 a na základe požiadaviek organizácií a oddelení predkladáme návrh na úpravu rozpočtu mestskej časti.

	Rozpočet mestskej časti na rok 2007 bol schválený uznesením miestneho zastupiteľstva č. 21 dňa 27.2.2007 s príjmami i výdavkami vo výške 583 713 tis. Sk. Zmena rozpočtu bola schválená rozpočtovými opatreniami starostu a uzneseniami miestneho zastupiteľstva zo dňa 24.4.2007 a 26.6.2007. Takto upravený rozpočet je vyrovnaný s príjmami i výdavkami vo výške 594 021 tis. Sk. 
Rozpočet mestskej časti navrhujeme upraviť tak bežný, ako aj kapitálový. Bežný rozpočet je v súlade so zákonom o rozpočtových pravidlách navrhnutý ako vyrovnaný vo výške 554 326 tis. Sk. Kapitálové výdavky navrhujeme vo výške 43 870 tis. Sk a zdrojom ich krytia budú kapitálové príjmy vo výške 1 030 tis. Sk a predovšetkým finančné operácie (zostatky mimorozpočtových peňažných fondov mestskej časti) vo výške 42 840 tis. Sk. 
	V tabuľkovej časti tejto správy (tabuľky č. 1 až 9) sú uvedené všetky požiadavky na úpravu rozpočtu. Vzhľadom k obmedzeniam vyplývajúcim z príjmovej časti rozpočtu sú požiadavky na výdavkovú časť po prehodnotení navrhnuté na realizáciu iba v minimálnej výške a preto nemôžu zohľadňovať všetky požiadavky organizácií a oddelení tak ako sú uvedené v tabuľkových prílohách.. 
	V materiály sú zapracované aj oprávnené požiadavky príspevkových organizácií mestskej časti: Miestneho podniku verejnoprospešných služieb Petržalka a Bytového podniku Petržalka. 

PRÍJMY  (tabuľky č. 1 a 4)

Rozpočtované príjmy navrhujeme upraviť z pôvodných 594 021 tis. Sk na 598 396 tis. Sk. Navrhovaná úprava sa týka väčšiny príjmových položiek. Ide o nasledovné zmeny:
-	Daň za psa má plnenie k 30.6. vo výške 3 427 tis. Sk, do konca roku odhadujeme výber do výšky 3 600 tis. Sk. Úprava predstavuje navýšenie 300 tis. Sk.
-	Daň za nevýherné hracie prístroje má plnenie k 30.6. 500 tis. Sk prevyšujúce ročný rozpočet. Výber dane je na rok 2007 konečný, rozpočet navrhujeme upraviť na 500 tis. Sk (navýšenie 14 tis. Sk).
-	Podiel na výnose dane z príjmov fyzických osôb bol rozpočtovaný vo výške 275 100 tis. Sk. Na základe priaznivého plnenia za prvý polrok a predpokladu plnenia do konca roku navrhujeme rozpočet v tejto položke zvýšiť na čiastku 279 900 tis. Sk.  
-	Správne poplatky majú k 30.6. plnenie na 72,9 %, preto ich navrhuje navýšiť na čiastku 3 120 tis. Sk (navýšenie o 600 tis. Sk).
-	Príjmy z prenájmu spoločnosti Dalkia (bývalý C-term, s.r.o.) navrhujeme znížiť z pôvodných 31 800 tis. Sk na 30 777 tis. Sk (o 1 023 tis. Sk). Výšku nájomného stanovuje zmluva o nájme č. 023/1993 v znení jej dodatkov a rozhodnutie Úradu pre reguláciu sieťových odvetví, ktorý stanovuje cenu tepla na príslušný rok. V súlade so zmluvou bola splátka nájomného za IV. štvrťrok 2006 znížená o časť vykázaných ročných úspor tepelnej energie z odovzdávacích staníc tepla školských zariadení. Na základe skutočného príjmu za dva štvrťroky bola vyčíslená upravená čiastka rozpočtu.
-	Príjmy z prenájmu majetku na Gercenovej ulici navrhujeme znížiť o 77 tis. Sk. Dôvodom je neúspešnosť pri prenájme garážových stojísk v dome na Gercenovej 8.
-	Príjmy z prenájmu sociálneho zariadenia na Mlynarovičovej ulici boli rozpočtované vo výške 937 tis. Sk. Z rozhodnutia miestneho zastupiteľstva bude činnosť zariadenia opatrovateľskej starostlivosti v tejto zrekonštruovanej budove vykonávať rozpočtová organizácia mestskej časti, preto príjmy z nájomného budú nulové.
-	Príjmy z prenájmu priestorov v administratívnej budovy mestskej časti na Kutlíkovej ulici navrhujeme znížiť z pôvodných 1 326 tis. Sk na 941 tis. Sk. Zníženie príjmov je v dôsledku časového sklzu v uzatvorení nových nájomných zmlúv, keďže sa nepočítalo s nutnosťou vybudovať chýbajúcu štrukturovanú kabeláž v prenajímaných kancelárskych priestoroch.
-	Príjmy v súvislosti s transformáciou Bytového podniku Petržalka na vrhujeme zvýšiť o 2 894 tis. Sk na čiastku skutočného zostatku rezervného fondu BPP – 15 894 tis. Sk.
-	Príjmy bankových úrokov navrhujeme zvýšíť z 1 858 tis. Sk na 2 300 tis. Sk na základe skutočného plnenia k 30.6.2007.
-	Rozpočet dotácie na prepravu a zneškodňovanie odpadu a dotácií na prenesený výkon činností štátu navrhujeme upraviť na základe oznámení o ročnej výške dotácie od ich poskytovateľov.
-	Príjmy školských organizácií navrhujeme zvýšiť o 727 tis. Sk na základe ich požiadaviek. Nebola akceptovaná požiadavka základnej školy na Tupolevovej ulici na zníženie príjmov za cudzích stravníkov. Príjmy ostatných rozpočtových organizácií navrhujeme zvýšiť o 643 tis. Sk. Ide o príjmy Strediska sociálnych služieb Petržalka, ktoré vzrastú prevažne z dôvodu prevádzkovania činnosti v zrekonštruovaných priestoroch na Mlynarovičovej ulici (zvýšenie kapacity lôžok a úhrad za služby).
-	Kapitálové príjmy z predaja pozemkov navrhujeme znížiť z 3 mil. Sk na 1 mil. Sk z dôvodu, že nie je predpoklad naplniť vyšší rozpočet. 
-	Príjem z predaja kapitálových aktív predstavuje čiastku 30 tis. Sk za odpredaj havarovaného motorového vozidla.
-	Rozpočtovaný prevod prostriedkov z Fondu rozvoja bývania bol upravený – znížený na základe návrhu zníženia celkovej čiastky navrhovaných kapitálových výdavkoch, ktorých zdrojom krytia je práve tento fond.
-	Obdobne znižujeme aj prevod z Konta zelene, ktorý bol zdrojom krytia kapitálového výdavku – vybudovanie parkovej zelene. Akcia bola ukončená a jej celkové výdavky boli vo výške navrhovaného prevodu 2 006 tis. Sk.

	VÝDAVKY  (tabuľka č. 2 a 3)

	Na zvýšenie výdavkových položiek sú požiadavky od miestnych podnikov a oddelení miestneho úradu nepomerne vyššie, ako to dovoľujú rozpočtované príjmy.  Úpravu rozpočtu výdavkov navrhujeme v týchto ukazovateľoch:
- 	Výdavky na výkon samosprávy mestskej časti sú rozpočtované vo výške 152 994 tis. Sk. Navrhujeme ich zvýšiť o 370 tis. Sk. V rámci úpravy tohoto záväzného ukazovateľa ide o úpravu v týchto položkách (viď tabuľka č. 3):
      - prevádzka Gercenova – zníženie o 50 tis. Sk
      - životné prostredie – zvýšenie o 500 tis. Sk
      - územný plán a výstavba – zníženie o 80 tis. Sk
      - oprava a údržba majetku – zvýšenie o 350 tis. Sk
      - bezbariérové prechody a zmena organizácie dopravy – zníženie o 350 tis. Sk
	Požiadavku na zníženie výdavkov predložili oddelenia miestneho úradu na základe skutočného vývoja čerpania a uzavretých zmlúv. Oddelenie technických činností žiada úsporu vo výdavkoch na bezbariérové prechody presunúť na opravy komunikácií mestskej časti. Zvýšenie výdavkov na životné prostredie je navrhnuté na zabezpečenie jesenného čistenia Petržalky. 
-	Transfery príspevkovým organizáciám navrhujeme zvýšiť o 2 200 tis. Sk pre Bytový podnik Petržalka. Požadovaná čiastka je na zabezpečenie výdavkov súvisiacich so zrušením organizácie k 31.12.2007.
-	Pôvodne schválené kapitálové výdavky na zabezpečenie vnútorného vybavenia zrekonštruovanej budovy zariadenia opatrovateľskej služby na Mlynarovičovej ulici v čiastke 4 500 tis. Sk je potrebné rozčleniť na výdavky bežné a kapitálové. Preto navrhujeme vyčleniť 2 570 tis. Sk ako bežný transfer pre Stredisko sociálnych služieb Petržalka účelovo určený na dovybavenie zariadenia ZOS Mlynarovičova a zníšiť kapitálový transfer na dovybavenie ZOS Mlynarovičova o 2 570 tis. Sk na čiastku 1 930 tis. Sk.
-	Transfery pre rozpočtové organizácie (mimo školstva) navrhujeme zvýšiť o 1 137 tis. Sk. Ide o zvýšenie pre Kultúrne zariadenia Petržalky o 500 tis. Sk na posilnenie aktivít v druhom polroku, zvýšenie pre Miestnu knižnicu Petržalka o 60 tis. Sk na nákup kníh a zvýšenie pre Stredisko sociálnych služieb Petržalka o 577 tis. Sk na úhradu prevádzkových výdavkov budovy ZOS Mlynarovičova.
-	Transfery pre školstvo hradené z rozpočtu mestskej časti navrhujeme navýšiť o 1 758 tis. Sk. Ide o pokrytie chýbajúcich výdavkov na mzdy a odvody s tým súvisiace, výdavky na úhradu energií a opravu havarijného stavu strechy a vodovodného potrubia na ZŠ Nobelovo námestie. Požiadavky na zvýšenie výdavkov na školstvo sú oveľa vyššie, keďže sú v nich požadované aj opravy a údržba školských budov.
-	Transfery pre školstvo financované zo štátneho rozpočtu navrhujeme navýšiť o 831 tis. Sk. Táto čiastka bola pre mestskú časť odsúhlasená Ministerstvom školstva SR po dohodovacom konaní.
-	Kapitálové výdavky na technickú a projektovú dokumentáciu navrhujeme znížiť o 350 tis. Sk na základe doterajšieho čerpania.
-	Výdavky na nákup hnuteľného majetku navrhujeme navýšiť o 3 tis. Sk na výšku skutočnej potreby čerpania.
-	Rekonštrukcia a modernizácia budovy bola ukončená a skutočné výdavky boli nižšie ako rozpočtovaná čiastka, preto navrhujeme rozpočet znížiť o 198 tis. Sk.
-	Výstavba sociálnych zariadení na Veľkom Draždiaku sa nebude v tomto roku realizovať, pôvodný rozpočet 2 100 tis. Sk navrhujeme znížiť na 0.
-	Čerpanie výdavkov na výstavbu Petržalského korza bolo ukončené v prvom polroku v čiastke 1 778 tis. Sk, preto navrhujeme upraviť rozpočet – znížiť ho o 52 tis. Sk.
-	Vybudovanie parkovej zelene bolo taktiež ukončené v prvom polroku s úsporou, preto navrhujeme rozpočet znížiť o 724 tis. Sk.
-	Transfer pre príspevkové organizácie navrhujeme vo výške 1 350 tis. Sk pre Miestny podnik verejnoprospešných služieb Petržalka na zakúpenie kosačky a žacieho bubna. Podnik bude oproti predchádzajúcim rokom zabezpečovať údržbu areálov základných škôl a do budúcna mu pribudnú aj ďalšie plochy, ktoré by nezvládol bez primeraného technického vybavenia.
-	Transfer pre školstvo na kapitálové výdavky navrhujeme zvýšiť o 150 tis. Sk pre základnú školu Černyševského na zakúpenie umývačky riadu z dôvodu havarijného stavu súčasnej umývačky, ktorá je už neopraviteľná. 

Stanovisko
finančnej komisie pri miestnom zastupiteľstve Bratislava-Petržalka zo dňa 10.9.2007

Prítomní: Mgr. Belohorec, Ing. Hanák, Ing. Vermeš,  p. Števove, MUDr. Janota, PhD.,CSc.,
                  Ing. Plšek, Ing. Kocka
Neprítomní: Ing. Weissensteiner,  Mgr. Bakerová-Dragúňová, 

K bodu : 
Úprava rozpočtu na rok 2007

Stanovisko:
Finančná komisia doporučuje schváliť úpravu rozpočtu na rok 2007.

Hlasovanie :
Prítomní : 7
Za           : 7
Proti        :0
Zdržal sa :0

V Bratislave 10.9.2007                                                    Mgr. Michal Belohorec v.r.
                                                                                             predseda FK

Za správnosť: Ing. Lukáček